Elizabeth Holmes ทำยังไงให้เงินแสนล้าน หายไปใน 2 ปี
ปี 2014 เธอมีทรัพย์สินมากกว่า แสนล้านบาท เป็นเศรษฐีชื่อดังที่อายุน้อยที่สุดในสหรัฐอเมริกา 2 ปีต่อมา เธอเหลือทรัพย์สิน 0 บาท เธอคือใคร และเกิดอะไรขึ้นกับเธอ ลงทุนแมนจะเล่าให้ฟัง
2 เม.ย. 2561

Elizabeth Holmes ทำอย่างไรให้เงินแสนล้าน หายไปใน 2 ปี / โดยลงทุนแมน
ปี 2014 เธอมีทรัพย์สินมากกว่า แสนล้านบาท
เป็นเศรษฐีชื่อดังที่อายุน้อยที่สุดในสหรัฐอเมริกา
2 ปีต่อมา เธอเหลือทรัพย์สิน 0 บาท
เธอคือใคร และเกิดอะไรขึ้นกับเธอ
ลงทุนแมนจะเล่าให้ฟัง
Elizabeth Holmes เป็นผู้ก่อตั้งบริษัท Theranos มาจากรากศัพท์ Therapy และ Diagnosis ที่แปลว่า การรักษา และวินิจฉัย
บริษัทนี้ก่อตั้งขึ้นใน Silicon Valley มีธุรกิจหลัก คือค้นคว้าและวิจัยเทคโนโลยีทางการแพทย์
เพื่อการตรวจเลือดสมัยใหม่
จนในที่สุด Theranos ก็ได้ประกาศความสำเร็จของเทคโนโลยีเปลี่ยนโลกนี้ต่อสื่อมวลชน
หลังจากเปิดบริษัทมาได้ 11 ปี
สินค้าของ Theranos เปลี่ยนโลกอย่างไร?
Theranos คิดค้นวิธีการตรวจเลือดโดยใช้ตัวอย่างเลือด เพียง “1 - 2 หยด” จากปลายนิ้ว เก็บใส่ภาชนะชื่อ Edison ซึ่งเป็นหลอดขนาดเท่ากับ ข้อนิ้วก้อย
ตัวอย่างเลือดจาก Edison สามารถนำไปวินิจฉัยโรคต่างๆได้อย่างแม่นยำ
ซึ่งตรวจได้หลากหลายรูปแบบตั้งแต่คอเลสเตอรอล ไปจนถึงมะเร็ง และอีกกว่า 200 รูปแบบ
แต่ที่น่าสนใจคือ
Theranos สามารถลดต้นทุนไปได้มากถึง 90% เมื่อเทียบกับการเจาะเลือดแบบปกติ และใช้เวลาเพียง 30 นาทีในการออกผลเลือด ซึ่งเร็วกว่าแบบปกติถึง 168 เท่า
นวัตกรรมนี้สามารถสร้างตลาดเทคโนโลยีสุขภาพของทุกคนขึ้นมาได้เลยทีเดียว เพราะทุกคนสามารถเข้าถึงสุขภาพตัวเองได้อย่างรวดเร็ว ถูกและง่ายดาย
ทำให้คนสามารถหันมารักสุขภาพ ออกกำลังกาย และ ลดความเสี่ยงจากการกินมากขึ้น
แปลว่า เทคโนโลยีนี้ สามารถทำให้คนมีสุขภาพดีขึ้นและอายุยืนขึ้นอีกด้วย
ด้วยเหตุนี้ เทคโนโลยีดังกล่าวจึงกลายมาเป็นเทคโนโลยีที่จะมาเปลี่ยนพฤติกรรมของมนุษย์อย่างแท้จริง รวมถึงภาพลักษณ์ของ Elizabeth Holmes
เธอเป็นมังสวิรัติ บ้านไม่มีโทรทัศน์ ทำงานโดยไม่มีวันหยุดตลอดหลายปี สวมเสื้อคอเต่าสีดำทุกวัน รวมถึงการลาออกจากมหาวิทยาลัย Stanford ในสาขาวิศวกรรมเคมี
เพื่อทุ่มเทให้กับเทคโนโลยีเปลี่ยนโลกชิ้นนี้
เธอจึงถูกนำไปเปรียบเทียบว่าเป็น “สตีฟ จอบส์ หญิง”
ทั้งหมดส่งผลให้บริษัท Theranos เติบโตแบบก้าวกระโดด จนมีมูลค่าตลาดสูงถึง 300,000 ล้านบาท โดยมี Elizabeth Holmes ถือหุ้นอยู่ราว 50%
“เลือดเพียงหนึ่งหยด สามารถเปลี่ยนแปลงทุกสิ่งทุกอย่าง”
มาถึงตรงนี้ทุกคนคงเคลิ้มไปกับผู้หญิงคนนี้..
แต่น่าเสียดาย
ที่ทั้งหมดเป็นเพียง “เรื่องโกหก”..
ไม่กี่ปีต่อมา Theranos ถูกร้องเรียนจากทั้งผู้ใช้งานว่า ผลเลือดของ Theranos มีความคลาดเคลื่อนสูง และไม่ตรงกับผลจากการเจาะเลือด
สุดท้ายความจริงก็ถูกเปิดเผย
แท้จริงแล้ว Theranos นำผลเลือดจากผู้ใช้งานมาใส่สารเคมีเพื่อเพิ่มปริมาณ แล้วไปทดสอบด้วยเครื่องทดสอบทั่วไป เหมือนการตรวจเลือดปกติ
นับวันยิ่งมีข้อสงสัยมากขึ้นเกี่ยวกับการทดลองที่ไม่เคยเปิดเผยที่ใดมาก่อน จากเหตุผลสั้นๆว่า “เป็นความลับทางธุรกิจ"
จากเสียงวิพากษ์วิจารณ์ต่างๆ ทำให้บริษัทที่เกี่ยวข้องกับ Theranos ทั้งหมดหนีหายไปหมด
ไม่ว่าจะเป็น Pfizer บริษัทยาชั้นนำของโลก หรือ Wallgreens ผู้นำ Theranos มาให้บริการตามสาขาต่างๆ
จนในที่สุด กลางปี 2016 Forbes ได้ประเมินมูลค่าทางตลาดของ Theranos จากเดิม 300,000 ล้านบาท (9,000 ล้านดอลลาร์สหรัฐ) เหลือ 0 บาท
เราได้อะไรจากเรื่องนี้
บางทีเราก็ต้องยอมรับความเป็นจริงที่เกิดขึ้นว่า “เราทำไม่ได้”
ความฝันของ Elizabeth Holmes นั้นดูยิ่งใหญ่ และน่าชื่นชมว่าเขาอยากทำอะไรให้มนุษยชาติ
แต่เมื่อไรก็ตามที่เราไม่สามารถทำได้ตามความฝัน
เราจะมีทางเลือกอยู่ 2 ทาง ก็คือ
1) ยอมรับความเป็นจริงที่เกิดขึ้น และพยายามทำต่อไปให้สำเร็จ
2) โกหกทุกคน และสร้างภาพลักษณ์ของตัวเองขึ้นมาว่าเป็นผู้ประสบความสำเร็จ แม้ตัวเองจะไม่ได้เป็นอย่างที่กล่าวอ้าง
ถึงแม้จะได้ผลในช่วงแรก ทุกคนเชื่อในคำโกหกของเรา
แต่ผลสุดท้าย ถ้าความเป็นจริง ไม่มีความจริงอยู่เลย
คนที่เราจะโกหกไม่ได้ ก็คือ
โกหกตัวเอง..
----------------------
<ad> มีบ้านในฝันได้ แบบไม่ต้องโกหกใคร โดย
Renovate your home. Renovate your life. สร้างไลฟ์สไตล์ใหม่ในทำเลเดิม เพิ่มมูลค่าบ้านหลังที่คุณผูกพัน ในทำเลที่คุณคุ้นเคย
ด้วยบริการแบบ ONE Stop Service ช่วยให้การ “รีโนเวทบ้าน” เป็นเรื่องง่าย มั่นใจ ไร้กังวล โดยทีมงาน ออกแบบ-ก่อสร้าง ผู้เชี่ยวชาญและใส่ใจ
----------------------
Reference
-
-
-